CELEX: 62017TN0256
Language: el
Date: 2017-05-02 00:00:00
Title: Υπόθεση T-256/17: Προσφυγή-αγωγή της 2ας Μαΐου 2017 — Λαμπίρη κατά ΕΟΚΕ

3.7.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 213/34
            
         Προσφυγή-αγωγή της 2ας Μαΐου 2017 — Λαμπίρη κατά ΕΟΚΕ
   (Υπόθεση T-256/17)
   (2017/C 213/46)
   Γλώσσα διαδικασίας: η γαλλική
   
      Διάδικοι
   
   
      Προσφεύγουσα-ενάγουσα: Βασιλική Λαμπίρη (Βρυξέλλες, Βέλγιο) (εκπρόσωποι: J.-N. Louis και N. de Montigny, δικηγόροι)
   
      Καθής-εναγομένη: Ευρωπαϊκή Οικονομική και Κοινωνική Επιτροπή
   
      Αιτήματα
   
   Η προσφεύγουσα-ενάγουσα ζητεί από το Γενικό Δικαστήριο:
   
               —
            
            
               να ακυρώσει την απόφαση της Ευρωπαϊκής Οικονομικής και Κοινωνικής Επιτροπής να μην προβεί σε καλόπιστη εκτέλεση του σημείου 3 της συμφωνίας φιλικού διακανονισμού ο οποίος επήλθε μεταξύ των διαδίκων·
            
         
               —
            
            
               να υποχρεώσει την Ευρωπαϊκή Οικονομική και Κοινωνική Επιτροπή να καταβάλει στην προσφεύγουσα-ενάγουσα το ποσό των 250 000 ευρώ·
            
         
               —
            
            
               να καταδικάσει την καθής-εναγομένη στα δικαστικά έξοδα.
            
         
      Λόγοι και κύρια επιχειρήματα
   
   Προς στήριξη της προσφυγής-αγωγής της, η προσφεύγουσα-ενάγουσα προβάλλει δύο λόγους.
   
               1.
            
            
               Ο πρώτος λόγος αντλείται από παράβαση του άρθρου 266 ΣΛΕΕ, καθόσον η προσβαλλόμενη απόφαση, κατά την οποία η καθής-εναγομένη αδυνατεί να εκτελέσει συμφωνία επιτευχθείσα στο πλαίσιο επελθόντος στην υπόθεση F-33/15, Λαμπίρη κατά ΕΟΚΕ, φιλικού διακανονισμού, συνιστά μη εκτέλεση αποφάσεως του Δικαστηρίου της Ευρωπαϊκής Ένωσης. Τέτοια παράνομη παράλειψη εκτελέσεως της ως άνω επιτευχθείσας συμφωνίας συνιστά, εξάλλου, παράβαση του καθήκοντος μέριμνας έναντι της προσφεύγουσας-ενάγουσας, του καθήκοντος καλόπιστης συνεργασίας, το οποίο προβλέπεται στο άρθρο 4, παράγραφος 3, ΣΕΕ, των αρχών της καλόπιστης εκτελέσεως των ελευθέρως συναφθεισών συμφωνιών μεταξύ διαδίκων, καθώς και της αρχής της χρηστής διοικήσεως και του καθήκοντος αρωγής το οποίο απορρέει από το άρθρο 24 του Κανονισμού Υπηρεσιακής Καταστάσεως των υπαλλήλων.
            
         
               2.
            
            
               Ο δεύτερος λόγος ακυρώσεως αντλείται από κατάχρηση εξουσίας, η οποία συνίσταται ειδικότερα σε καταστρατήγηση της διαδικασίας, καθόσον η καθής-εναγομένη ουδέποτε είχε την πρόθεση να εκτελέσει καλόπιστα τη συμφωνία μεταξύ των διαδίκων και υπέγραψε την εν λόγω συμφωνία μόνον προκειμένου να επιτύχει την παραίτηση της προσφεύγουσας-ενάγουσας στην υπόθεση F-33/15.